ปตท.เทกฯเหมืองออสเตรเลียสำเร็จ
ปตท.เทกฯเหมืองออสเตรเลีย1.6หมื่นล้านบาท
11 พ.ย. 2553

ปตท.เทกฯเหมืองออสเตรเลีย1.6หมื่นล้านบาท
บริษัทปตท.(PTT) รุกออกไปซื้อกิจการต่างประเทศสำเร็จอีกหนึ่งราย โดยใช้เงินประมาณ 1.66  หมื่นล้านบาทในการซื้อหุ้นอีกประมาณ 40%ของStraits Resources Limited (SRL)  ซึ่งเป็นบริษัทที่จดทะเบียนในตลาดหลักทรัพย์ออสเตรเลีย เพื่อซื้อหุ้นทั้งหมดใน SRL ในส่วนของกิจการเหมืองถ่านหิน  ภายหลังการแยกกิจการ (Demerger)โลหะออกจากกิจการเหมืองถ่านหิน  ซึ่งจะทำให้กลุ่มปตท.ถือหุ้นบริษัทดังกล่าวทั้งหมด 100% และสอดคล้องกับกลยุทธ์ของกลุ่มที่ต้องการขยายเครือข่ายการลงทุนไปต่างปรเทศและกะรกระจายความเสี่ยงพร้อมเพิ่มโอกาสในการทำธุรกิจ
นายเทวินทร์ วงศ์วานิช ประธานเจ้าหน้าที่บริหารการเงิน บริษัท ปตท.เปิดเผยว่า  เมื่อวันที่ 11 พ.ย.ที่ผ่านมา  บริษัท พีทีที อินเตอร์เนชันแนล (PTTI)ซึ่งเป็นบริษัทย่อยได้ลงนามในสัญญา Scheme Implementation Agreement (SIA) กับ SRL  โดยบริษัทลูกของปตท.ตกลงชำระเงินให้แก่ผู้ถือหุ้นของ SRL ในราคา 1.72 เหรียญออสเตรเลียต่อหุ้น คิดเป็นมูลค่ารวมประมาณ 544.1 ล้านเหรียญออสเตรเลีย หรือเทียบเท่าประมาณ 16,600 ล้านบาท เพื่อซื้อกิจการแต่จะต้องได้รับความเห็นชอบของศาลภายใต้กฎหมายของประเทศออสเตรเลีย 
ทั้งนี้ ภายหลังการแยกกิจการโลหะแล้ว กิจการเหมืองถ่านหินของ SRL จะมีสินทรัพย์หลักซึ่งประกอบด้วย (1) เงินสดสุทธิจำนวน 50 ล้านเหรียญออสเตรเลีย และ (2) หุ้นสามัญในสัดส่วน 40% ของบริษัท PTT Asia Pacific Mining Pty Ltd (PTTAPM) และไม่มีภาระหนี้เงินกู้ 
สำหรับ PTTAPM มีสินทรัพย์หลัก ได้แก่ ถือหุ้น 45.6% ใน Straits Asia Resources Limited (SAR) บริษัทที่จดทะเบียนในตลาดหลักทรัพย์สิงคโปร์ ซึ่งประกอบกิจการเหมืองถ่านหิน Sebuku และ Jembayan ในประเทศอินโดนีเซีย, ถือหุ้น 35% ในบริษัทร่วมทุนกับ Far East Energy Corporation Pty Ltd ซึ่งได้รับสิทธิในการดำเนินการศึกษาแหล่งถ่านหินในประเทศบรูไน และ ถือหุ้น 33.5% ในบริษัทที่ประกอบธุรกิจเหมืองถ่านหินใน Sakoa Coal Basin ในประเทศมาดากัสการ์
ปัจจุบัน ปตท.ถือหุ้น 60% ใน PTTAPM (โดยผ่าน PTTML ซึ่งทำการซื้อหุ้นจำนวนดังกล่าวจาก SRL ในปี 2552) และภายหลังการเข้าซื้อกิจการดำเนินการแล้วเสร็จ ปตท.จะเป็นผู้ถือหุ้น (โดยทางอ้อม) 100% ใน PTTAPM 
ปัจจุบัน Singapore Securities Industry Council ซึ่งเป็นหน่วยงานกำกับดูแลการครอบงำกิจการและการควบรวมกิจการในประเทศสิงคโปร์ ได้ยืนยันว่าการเข้าซื้อกิจการดังกล่าวไม่ทำให้ PTTML มีหน้าที่ต้องทำคำเสนอซื้อหลักทรัพย์ของ SAR ในตลาดหลักทรัพย์สิงคโปร์ 
อย่างไรก็ตาม การซื้อหุ้นครั้งนี้  โดยมีเงื่อนไข (conditions) ซึ่งรวมถึงการได้รับอนุมัติจากทีประชุมผู้ถือหุ้นของ SRL การได้รับอนุมัติจากศาลสำหรับการแยกกิจการ (Demerger) และการเข้าซื้อกิจการ การได้รับอนุมัติจากหน่วยงานกำกับดูแลต่างๆ ที่เกี่ยวข้อง ซึ่งรวมถึงการได้รับอนุมัติจาก Foreign Investment Review Board หรือ FIRB ของประเทศออสเตรเลีย และการได้รับหนังสือตอบรับจากธนาคารแห่งประเทศไทยเพื่อการนำส่งเงินตราออกนอกประเทศไทย และไม่เกิดเหตุการณ์ใดๆ อันจะส่งผลในทางลบอย่างมีนัยสำคัญต่อมูลค่ากิจการของ SAR
นอกจากนี้ SIA ยังได้ให้เอกสิทธิต่อ PTTML (exclusivity) โดย SRL ตกลงไม่ติดต่อ เจรจา หรือกระทำการใด อันอาจทำให้มีบุคคลอื่นเข้าร่วมแข่งขันเสนอซื้อกิจการของ SRL ทั้งนี้ ภายในกรอบหน้าที่ของคณะกรรมการ SRL ในการดูแลรักษาผลประโยชน์ต่อบริษัทและผู้ถือหุ้นของบริษัท (fiduciary duty) คู่สัญญายังได้ตกลงให้ SRL ต้องชำระเงินชดเชยให้แก่ PTTML ในกรณีที่SRL ไม่สนับสนุนการเข้าซื้อกิจการ (Break-Fee) เป็นจำนวนเงินเท่ากับ 1% ของจำนวนค่าตอบแทนทั้งหมดตามสัญญา  ทั้งนี้ ตามเหตุการณ์และเงื่อนไขที่กำหนดไว้ในสัญญา 
ส่วน Standard Chartered Private Equity Limited  ปัจจุบันถือหุ้นกู้แปลงสภาพของ SRL ได้ตกลงที่จะแปลงหุ้นกู้แปลงสภาพของ SRL ที่ถืออยู่(คิดเป็น 19.4% ของจำนวนหุ้น SRL ทั้งหมด) ภายใต้เงื่อนไขที่ได้ตกลงกัน และตกลงที่จะใช้สิทธิออกเสียงตามจำนวนหุ้นที่จะแปลงสภาพได้นั้น เพื่อลงมติอนุมัติแผนการแยกกิจการและการเข้าซื้อกิจการดังกล่าว
สำหรับแหล่งเงินทุนในการเข้าซื้อกิจการครั้งนี้ ปตท.จะให้การสนับสนุนทางการเงิน ส่วนระยะเวลาในการเข้าซื้อกิจการSRL คาดว่าจะเรียกประชุมผู้ถือหุ้นภายในไตรมาสแรกของปี 2554 เพื่อพิจารณาและอนุมัติการแยกกิจการ และการเข้าซื้อกิจการนี้ เป็นการดำเนินการตามนโยบายของ ปตท.ที่จะขยายการลงทุนในธุรกิจเหมืองถ่านหินที่มีคุณภาพสูงและมีศักยภาพที่ดีในการเติบโตในอนาคต
ด้านราคาหุ้นปตท.ดีดตัวขึ้น 2 บาท  มาซื้อขาย 339บาท ขานรับข่าวดีเรื่องการซื้อหุ้นครั้งนี้  และราคาน้ำมันในตลาดโลกปรับตัวขึ้น 1 เหรียญสหรัฐเศษปิดที่ 87.81 เหรียญสหรัฐต่อบาร์เรล